‹‹በኢትዮጵያ ስላደረግኩት ጉብኝት በሚዲያዎች ሲነገሩ የነበሩት ሁሉ አሉባልታ ናቸው›› የሱዳን ጠቅላይ ሚኒስትር አብደላ ሃምዶክ 
የሱዳን ጠቅላይ ሚኒስትር አብደላ ሃምዶክ እሑድ ታኅሳስ 4 ቀን 2013 ዓ.ም. በኢትዮጵያ ባደረጉት ጉብኝት፣ በተለያዩ ሚዲያዎችና አካላት ሲናፈሱ የነበሩት በሙሉ አሉባልታ መሆናቸውን አስታወቁ፡፡ ጠቅላይ ሚኒስትሩ ከኢትዮጵያ ጉብኝታቸው መልስ በካርቱም በሰጡት ጋዜጣዊ መግለጫ፣ የኢትዮጵያ ጉብኝታቸው ለሁለት ቀናት ተይዞ በዕለቱ በመመለሳቸው ምክንያት አሉባልታዎች መነዛታቸውን፣ አሉባልታዎቹም በእውነታ ላይ የተመሠረቱ ሳይሆኑ ሐሰት ናቸው ብለዋል፡፡ከቦሌ አውሮፕላን ማረፊያ ጀምሮ በጠቅላይ ሚኒስትር ዓብይ አህመድ (ዶ/ር) መልካም አቀባበል እንደተደረገላቸው፣ ጠቅላይ ሚኒስትሩ ራሳቸው መኪና እያሽከረከሩ እንዳስተናገዷቸው ተናግረዋል፡፡ ጠቅላይ ሚኒስትር ሃምዶክ ለሁለት ቀናት ጉብኝት አዲስ አበባ መምጣታቸውን አስታውሰው፣ ነገር ግን በራሳቸው ጥያቄ መሠረት ጉብኝቱ በአንድ ቀን እንዲያጥር መደረጉን አመልክተዋል፡፡ ከቦሌ አውሮፕላን ማረፊያ እንደተባረሩ ተደርጎ መወራቱን ጠቁመው፣ ‹‹ከጠቅላይ ሚኒስትር ዓብይ ጋር ከአውሮፕላን ማረፊያ ወደ ቤተ መንግሥት ስናመራ፣ ሁለቱም አገሮች ካለባቸው ወቅታዊ ሁኔታ አንፃር ጉብኝቱ ለአንድ ቀን እንዲሆን ሐሳብ ያቀረብኩት እኔ ነኝ፡፡ ከበፊት ጉብኝቶቼ ይልቅ ይኸኛው የተሳካ ነበር፤›› ብለዋል፡፡‹‹በነበሩን የሁለትዮሽና የቀጣናዊ አጀንዳዎች ላይ የተሳኩ ውይይቶችን አድርገን ሌሎች ለጉብኝቱ የያዝናቸውን አጀንዳዎች በስምምነት ሰርዘናል፤›› ሲሉም አክለዋል፡፡ሱዳን ችግር ባጋጠማት ወቅት ኢትዮጵያ ቀድማ የደረሰችላት ሁነኛ ወዳጅ መሆኗን ያስታወሱት የሱዳን ጠቅላይ ሚኒስትር፣ ኢትዮጵያ ችግር ሲገጥማትም ሱዳን እንደምትደግፋት ለማሳየት የተደረገ ጉብኝት እንደነበረ በመግለጽ፣ ከዚህ ውጪ የተባለው ሁሉ አሉባልታ ነው ሲሉ አስታውቀዋል፡፡በጉብኝታቸውም በትግራይ ክልል ወቅታዊ ሁኔታና በሌሎች ጉዳዮች ላይ ከጠቅላይ ሚኒስትር ዓብይ ጋር መወያየታቸውን አስረድተዋል፡፡ ጠቅላይ ሚኒስትር ዓብይ በመጪው እሑድ ታኅሳስ 11 ቀን 2013 ዓ.ም. በጂቡቲ ለኢጋድ አባል አገሮች መሪዎች ስለትግራይ ክልል ሁኔታ ሪፖርት እንደሚያቀርቡ፣ ጠቅላይ ሚኒስትር ሃምዶክ አረጋግጠዋል፡፡ 